*****
ΚΑΝΟΝΙΣΜΟΣ (ΕΟΚ) αριθ. 2602/88 ΤΗΣ ΕΠΙΤΡΟΠΗΣ
της 19ης Αυγούστου 1988
που τροποποιεί τον κανονισμό (ΕΟΚ) αριθ. 2415/88 για την πώληση, με δημοπρασία, βοείου κρέατος το οποίο κατέχουν ορισμένοι οργανισμοί παρέμβασης και το οποίο προορίζεται για εξαγωγή
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του βοείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 2248/88 (2), και ιδίως το άρθρο 7 παράγραφος 3,
Εκτιμώντας:
ότι ο κανονισμός (ΕΟΚ) αριθ. 2415/88 της Επιτροπής (3) προβλέπει την πώληση, με δημοπρασία, βοείου κρέατος, το οποίο κατέχουν ορισμένοι οργανισμοί παρέμβασης και το οποίο προορίζεται για εξαγωγή·
ότι η αποκτηθείσα εμπειρία οδηγεί στην τροποποίηση των ελάχιστων απαιτήσεων όσον αφορά την παρουσίαση των προσφορών και τα κριτήρια προσδιορισμού της ενδεχόμενης ελάχιστης τιμής· επιπλέον για να αυξηθούν οι δυνατότητες πώλησης είναι σκόπιμο να τροποποιηθεί ο κατάλογος των χωρών προορισμού·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Βοείου Κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 2415/88 τροποποιείται ως εξής:
1. Στο άρθρο 2 παράγραφος 1 μετά το δεύτερο εδάφιο, παρεμβάλλεται το ακόλουθο εδάφιο:
«Εντούτοις, μια πρόσθετη ειδική δημοπρασία θα λάβει χώρα τον Αύγουστο 1988, για την οποία η προθεσμία για την υποβολή προσφορών έχει προσδιοριστεί στις 23 Αυγούστου 1988, ώρα 12.00. »
2. Το κείμενο του άρθρου 3 παράγραφος 1 στοιχείο α) αντικαθίσταται από το ακόλουθο κείμενο:
«Μια προσφορά είναι έγκυρη μόνον εάν αφορά ποσότητα τουλάχιστον 25 000 τόνων και ο προσφέρων καταθέσει προσφορές σε δύο τουλάχιστον κράτη μέλη.»
3. Το κείμενο του άρθρου 3 παράγραφος 3 αντικαθίσταται από το ακόλουθο κείμενο:
«Μετά την εξέταση των προσφορών που ελήφθησαν για κάθε ειδική δημοπρασία, είτε καθορίζονται μία ή περισσότερες ελάχιστες τιμές πώλησης, είτε δεν δίνεται συνέχεια στη δημοπρασία. Σε περίπτωση εφαρμογής της παραγράφου 1 στοιχείο γ), ο υπερθεματιστής που αναφέρεται στο άρθρο 10 παράγραφος 2 του κανονισμού (ΕΟΚ) αριθ. 2173/79, είναι εκείνος ο οποίος προσφέρει την υψηλότερη σταθμισμένη μέση τιμή.»
4. Το παράρτημα Ι αντικαθίσταται από το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Αυγούστου 1988.